Suid Afrikaanse Nuus Thread - Page 142 - Stormfront
My vrou moes misgetrap het, sê man
19/01/2007 PORT ELIZABETH. – "Ek wou nog 'n foto van ons kinders neem op die brug toe ek net hoor sy skreeu. Toe ek weer kyk, het ek besef sy is nie meer op die plek waar sy gaan sit het nie."
Só het mnr. Johan Malan gister gesê oor die voorval waarin sy vrou, Sandra (52), Woensdag meters ver naby die hangbrug by Stormsriviermond tot op die rotse onder die brug geval het.
Die egpaar Malan woon op Stellenbosch en was met hul drie kinders op die tweede dag van hul vakansie by Stormsriviermond toe die ongeluk gebeur het.
Lede van die Nasionale Seereddingsinstituut (NSRI), ambulansdienste, paramedici en die lugmag se helikopter is Woensdagmiddag na die toneel ontbied.
Die helikopter se hulp is gevra omdat mev. Malan in 'n moeilik toeganklike gebied geval het. Volgens Malan het sy vrou eers aan die oostekant van die brug gaan sit. Sy moes misgetrap het toe sy pad gemaak het vir van die ander vakansiegangers wat verby wou kom.
"Sy het voordat sy geval het letterlik op die brug se fondament gesit. Ons het gewag vir een van ons dogters.
"Dat sy so min beserings opgedoen het, is 'n absolute wonderwerk as 'n mens kyk hoe ver sy geval het. Ek skat dit was 8 m tot 10 m," het mnr. Malan gesê. Mev. Malan word in die Livingstone-hospitaal in Port Elizabeth behandel, waar sy Maandag nog 'n operasie aan haar linkerbobeen moet ondergaan.
Dokters het reeds gister die verbrokkelde dele van haar been verwyder en die vog gedreineer.
"Hulle gaan Maandag 'n plaat in haar been sit, maar dit lyk of sy in die toekoms weer die volle gebruik van haar been sal hê," het Malan gesê.
Hy het die lede van die NSRI geprys vir hul vinnige en professionele optrede. Mev. Malan wou nie gister oor die voorval praat nie, maar het by monde van haar man gesê dit was baie onnodig, want dit was 'n lekker vakansie. Die Malan-gesin bly in die Baai aan totdat mev. Malan sterk genoeg is om te reis.
Donker naweek dreig
Jan 19 2007 Beheerde kragonderbre- kings weens tegniese pro- bleme by talle kragstasies gaan Suid-Afrikaners nog tot die einde van die naweek teister. Verlammende kragonderbrekings het gister reeds landwyd voorgekom.
Die goeie nuus te midde van die donkerte is dat die Koeberg-kernsentrale vandag weer op dreef behoort te wees nadat een van die turbines gister outomaties afgeskakel het.
Mnr. Tony Stott, Eskom-woordvoerder, het gister gesê kragvoorsiening landwyd behoort weer teen die naweek normaal te wees. Volgens Stott word die grootste probleme by die Witbank- en Delmas-kragstasies in Mpumalanga en Koeberg in Kaapstad ondervind. 'n Turbine van Koeberg het gister omstreeks 02:18 outomaties afgeslaan weens 'n foutiewe komponent. Volgens hom kan die probleem ook toegeskryf word aan die onverwagte groter aanvraag na elektrisiteit landwyd. "Die aanvraag tans is tussen 2% en 3% hoër as wat ons verwag het."
Telkom is weer oorval met oproepe van veral ondernemings wat kliëntedienste verskaf en van landlyne en modems afhanklik is. In Limpopo flikker die gevaarligte ook nadat 'n woordvoerder van die Polokwane (Pietersburg)-munisipaliteit gewaarsku het die kragkrisis kan op 'n watertekort uitloop sou onderbrekings voortduur.
Wydverspreide onderbrekings is gister in groot dele van Johannesburg en Pretoria, asook in die noordelike deel van Limpopo, Mpumalanga, KwaZulu-Natal en dele van Noordwes, die Vrystaat, Oos- en Wes-Kaap, ondervind. Stott het gistermiddag gesê Eskom sou teen gisteraand 'n "billike" tydrooster op sy webwerf publiseer, het Sapa berig.
Die dorpe en stede wat geraak word, asook die tydsduur van die onderbrekings gedurende die volgende week, sal daar gepubliseer word. Die inligting was teen druktyd nie op die webwerf (www.eskom.co.za) nie.
Ongeag die dreigende kragkrisis, was mnr. Alec Erwin, minister van openbare werke, vol vertroue dat Suid-Afrikaners landwyd nié "in duisternis gehul" sal wees nie. Luidens 'n verklaring uit Erwin se kantoor werk 'n projekspan onverpoos om die probleem so gou moontlik op te los.
Eskom het intussen 'n beroep op mense gedoen om hul elektrisiteitsverbruik tot die minimum te beperk en nie luukse of onnodige elektriese toerusting te gebruik nie. Mnr. Jacob Moraga, hoof van Eskom se opwekkingseenheid, sê instandhoudingswerk aan verskeie kragstasies landwyd het die "outomatiese en geskeduleerde" onderbrekings veroorsaak. "Eskom het weens instandhoudingswerk aan talle opwekkingseenhede 'n tekort van 4 600 MW. Die land se kragaanvraag is tans ook 3 000 MW meer as gewoonlik."
Dié jongste onderbrekings volg skaars 'n jaar nadat dele van die land en veral die Wes-Kaap in 2005 swaar onder 'n kragkrisis gebuk gegaan het. Sakesektore het miljoene rande afgeskryf toe albei opwekkingseenhede by Koeberg verlede jaar verlam is.
Mnr. Keith Brebnor, uitvoerende hoof van die Johannesburgse kamer van handel en nywerheid, het aan RSG gesê die koste wat die vlaag landwye kragonderbrekings die sakesektor uit die sak jaag, is "onberekenbaar". Luidens berigte moes tientalle ondernemings in die stad hul deure weens 'n gebrek aan krag sluit.
Mnr. Hendrik Schmidt, DA-LP belas met minerale en energie, het gesê die kragonderbrekings "is verdere getuienis van 'n al hoe slegter wordende energie-infrastruktuur en swak stelselbestuur".
Volgens hom lyk dit of Eskom nie uit die Wes-Kaap se lesse verlede jaar geleer het nie. Schmidt sal die kragonderbrekings en hul oorsake in die parlement bevraagteken. Hy wil ook weet hoekom die publiek nie vooraf daaroor gewaarsku is nie.
Vir inligting oor beheerde kragonderbrekings kan Eskom by 0860 037 566 gebel word.
Hoe die rolle deesdae omgeruil het
Jan 19 2007 Die manne van die polisie se hondeskool in Pretoria het een keer 'n jaar 'n vertoning op ons dorp kom gee. Dit was gewoonlik hier vroeg in Mei wanneer die jaarlikse landbouskou op die skouterrein gehou is. Die manne het met so 'n geel polisiebus gery. Ek dink dit was 'n International. Of was dit nou 'n Thames? Of 'n Leyland? Nietemin, die bus was geel en hy het 'n sleepwa getrek. Bo-op die sleepwa was rolle lemmetjiesdraad en onder dit was sulke afskortings waarin die honde gehou is. Ons kon daardie bus van ver af deur die dorp hoor aankom, verby oom Sanderson se kafee en die poskantoor en Gers se winkel, want die honde het vreeslik vir die swart mense langs die pad geblaf.
Ons skouterrein was nie juis groot nie. Daar was 'n ry perdestalle, bees- en skaapkrale en 'n saal waarin die vroue se gebak en naaldwerk en blommerangskikkings uitgestal is. In die middel was die dorp se rugbyveld met so 'n hoenderstellasie van 'n pawiljoen langs dit. Die bus het tot op die rugbyveld gery en dan het die honde se hanteerders uitgeklim. Hulle het blou oorpakke en toerygstewels gedra en hulle was borselkop geskeer. Op die sleepwa was ook so 'n stellasie met lere en hoepels wat op die rugbyveld opgeslaan is.
Al die pryse is gewoonlik die Saterdagmiddag voor die pawiljoen uitgedeel, vir die kampioenbul, die kampioenram, die kampioenhaan, die kampioenhen, die kampioenrangskikking. Maar die hondevertoning was die eintlike hoogtepunt. Die hanteerders se bevelvoerder het by die mikrofoon stelling ingeneem en dan is die honde uit die sleepwa gehaal en aan die skare voorgestel: "Hier het ons AO Blackie Swart met sy hond Rex . . . Gee hulle asseblief 'n hartlike handeklap, dames en here."
O, en hoe het ons nie hande geklap nie. Ek sien almal nog daar op die pawiljoen: die ooms, die tantes, ons kinders, toffieappelvlekke op ons wange. Oom Flip Mostert, baas van die plaas Geduld, het eenkant teen 'n sitkierie gestut gestaan, met sy kampioenbul se roset op die bors. Die honde het deur brandende hoepels gespring en teen die leer uitgeklouter terwyl ons hartlik hande klap en 'n skaretjie swart mense alles stil van agter die heining in die straat dophou. Die hoogtepunt was wanneer hulle vir ons gewys het hoe agtervolg 'n hond 'n vlugtende skelm en hoe trek hy hom plat. Die rol van die skelm is altyd deur 'n swart man vertolk. Hy het 'n bruin oorpak gedra en om sy een arm het hy 'n opgestopte skerm gehad. En al wat hy moes doen, is hardloop. Terwyl die skare op die pawiljoen ontplof: "Vang hom! Vang daai skelm bliks . . . !"
En altyd het die hond die swart ou ingehardloop en hom aan daardie opgestopte arm beetgekry en platgeruk. En altyd het ons ons vrek gelag daarvoor en hande geklap en gefluit. Een jaar het 'n paar van ons kinders ná een van daardie vertonings na die bus gestap. Ons wou die honde van nader bekyk. Daardie man wat weggehardloop het was ook daar. Hy was uitasem en het 'n waterbottel bokant sy kop gehou en die water oor sy gesig laat loop en aanhoudend met sy hande oor sy wange gevee.
Iemand sê my nou die dag die hondeskool gee nog soms sulke vertonings en die ou wat deesdae vir die hond moet weghardloop, is glo wit.
Twee in arres ná polisie dokumente in plafon opspoor
Jan 19 2007 Die polisie het beslag gelê op stapels "amptelike" dokumente wat in badkamers versteek is in 'n gebou in Pretoria wat gedeeltelik deur die departement van binnelandse sake gebruik word. Insp. Paul Ramaloko, polisiewoordvoerder, het gesê die dokumente is in 'n plafon van die badkamers weggesteek.
Die polisie het ook twee mense vir ondervraging in hegtenis geneem.
Gister se deurbraak kom nadat vier mense – almal afkomstig van Zimbabwe en Nigerië – verlede week in verband met die vervalsing van dokumente aangekeer is.
Dié vermeende skelms was doenig by die departement van binnelandse sake se kantoor in Marabastad.
Daar is ook op rekenaartoerusting beslag gelê.
Volgens Ramaloko teiken die sindikaat vermoedelik mense wat in die ry by die kantoor wag om aansoek om amptelike dokumente te doen en belowe hulle vinnige diens teen 'n fooi.
Hulle neem die aansoekers se vingerafdrukke, help hulle om vorms in te vul en werk dan vermoedelik met amptenare van die departement saam om die dokumente te verwerk.
Dit is nie bekend of die aansoekers ook na die badkamers geneem word waar die vorms dan ingevul word nie. 'n Ink-kussing wat gebruik word om vingerafdrukke mee te neem, was ook in die plafon versteek.
Geboortesertifikate, aansoeke vir visums, identiteits-dokumente en paspoortfoto's was alles tussen die dokumente waarop beslag gelê is.
Daar was selfs 'n aanstellingsertifikaat van 'n polisielid. Dit is vermoedelik tydens 'n rooftog gebuit.
Ramaloko het gesê die ondersoek na die sindikaat se bedrywighede gaan voort en die polisie verwag om nóg mense in hegtenis te neem.
'Misdaadoorlog in SA eensydig'
'Pres. Thabo Mbeki, gee jou veiligheidswagte 'n maand verlof en kom stap saam met my deur die strate van Suid-Afrika. Dan sal jy sien wat hier aangaan, want jy het nie 'n idee nie." Só het 'n verlamde mnr. Frans Kearney (58) van Moreletapark in die ooste van Pretoria gister uit sy hospitaalbed gesê. "En om alles nog erger te maak, het die polisie tot vandag toe nie 'n verklaring by my kom neem nie," het hy gesê.
Kearney is op 18 November 2006 deur drie gewapende rowers in die rug geskiet toe hy op hulle afgekom het waar hulle 'n motorradio wou steel in die meenthuiskompleks waar hy opsigter was.
"Dit was omstreeks 21:00 toe ek my honde hoor blaf het. Ek het gaan ondersoek instel en twee mans aan die bokant van die kompleks gesien. "Ek het nader gestap en skielik het iemand agter my oor 'n binnemuur gespring en gesê ek moet shut up. Toe skiet hy my een keer mis en twee keer in die rug."
Kearney het 20 dae in die waakeenheid van die Pretoria-Oos-hospitaal deurgebring waarna hy na Muelmed-hospitaal se rehabilitasiesentrum oorgeplaas is. "Ek was so te sê dood. Die pyn was geweldig en ek moes met al my mag klou aan die lewe."
Kearney, 'n voormalige makelaar, sê dié voorval het sy lewe verander. Hy moes sy huis in Ballito in KwaZulu-Natal, wat hy pas klaar gebou en waar hy wou gaan aftree het, verkoop.
"My hele lewe het verander, maar ek is nie verbitterd nie, want ek is 'n Christen en ek haat nie. Ek voel wel misluk oor die misdaad in ons land. As ek my way gehad het, sou ek nou op die vliegtuig geklim het en Ierland toe gegaan het."
Kearney sê 2006 was vir hom en sy gesin 'n baie slegte jaar. Voor sy skietvoorval het hy sy seun aan die dood afgestaan, sy motor is gekaap en hy is in 'n winkelsentrum van sy horlosie en beursie beroof. "Misdadigers is besig om 'n eensydige oorlog teen die publiek te voer.
"Ons is nie meer veilig nie. Hier was ek amper doodgeskiet vir niks," het Kearney gesê.
Insp. Anton Breedt, polisiewoordvoerder, sê indien die polisie nalatig opgetree het deur nie 'n verklaring by Kearney te kry nie, sal daar opgetree word teen die betrokke persone.
Klagte ná polisielede nie 150 m na toneel wil gaan
Jan 19 2007 Groot-Marico. – Polisielede van dié bosvelddorpie in Noordwes wat gesê het hulle kan nie 'n misdaadtoneel sowat 150 m van die polisiekantoor af besoek nie omdat daar nie 'n voertuig is nie, is intern weens pligsversuim aangekla. Die eienaar van 'n ysterwarewinkel het die polisie sowat twee weke terug teen oopmaaktyd gebel nadat sy ontdek het daar is in die nag ingebreek. Bogenoemde verskoning is gebruik vir die polisie se versuim om te reageer.
Supt. Pieter du Plessis, provinsiale polisiewoordvoerder, het gesê daar is met stappe teen die betrokke lede begin. Hulle moes volgens hom die speurders of die misdaadrekordsentrum gebel het om die toneel by te woon. Toe lede wel omstreeks 13:30 by die winkel opgedaag het, het die eienaar hulle glo weggejaag.
Dié is een van drie klagtes wat Beeld oor trae polisiereaksie in Groot-Marico ontvang het.
In 'n ander voorval is glo vir die eienaar van die Sasol-vulstasie langs die N4 gesê 'n verdagte kan nie in hegtenis geneem word nie omdat daar niemand beskikbaar is om arrestasies uit te voer nie. Die verdagte is op 'n veiligheidskamera vasgelê tydens 'n inbraak waar sigarette ter waarde van R28 000 en 'n onbekende bedrag geld gesteel is.
Du Plessis het gesê die polisielid in die aanklagkantoor moes die speurder laat weet het die verdagte is uitgeken.
In 'n derde voorval is die polisie gebel terwyl 'n inbreker Maandagnag in 'n kafee in die dorp was. Pleks van om hulle na die toneel te haas, is daar glo net aan die klaer gevra of hy die inbreker kan sien en, indien wel, wat hy besig is om in die kafee te doen. Die inbreker het weggekom.
Al die klagtes sal volgens Du Plessis ondersoek word.
Dink met 'n bietjie meer liefde aan ons
Jan 19 2007 Ek en my gesin het November 2006 hier aangekom. Toe die vliegtuig halfpad oor die see was wou ek soos Leon Schuster die vliegtuig kaap en laat omdraai,....terug! Jou hart voel asof hy enige oomblik gaan ophou klop want hoe kan hy nog aangaan, met hierdie pyn hier binne...
Jy herleef en beleef elke groet, jou pa - stoere boereman wat nooit huil nie se wange oorspoel ... jou ma, se liefdeskus - haar enigste dogter, jou broers, vriende en ja, selfs my dierbare Rosina, wat vir twaalf jaar by my gewerk het en wat my vriendin was, huil en vra "wie gaan nou vir my sorg?"
Dit is mense, wat soos 'n "moskombersie" om my was, wat nou nie meer daar is nie! Ry ons langs die pragtige Great Barrier Reef (waar ons bly en jy luister na Jak De Priester se "Sally Williams nougat" beleef jy die vlug, die doeane en al die res ...luister jy na Gé Korsten se "Liefling" dan huil jy, maar luister jy na my Steve Hofmeyr se "Pampoen" dan "tjank" jy en raak jy kwaad, opstandig en so vreeslik moereloos!
Al is dit pragtig hier en veilig (dit voel amper of ek in die tuin van Eden is) wil ek graag vir julle daar in Suid-Afrika laat weet, laat voel, laat proe ... dat dit nie die maklikste ding is om weg te hardloop nie, dat dit nie in enigiemand se broek sit om dit te doen nie, nee, jy meneer wat dink dat ons lafaards is, is heeltemal verkeerd.
Want sien, ek is ook drie keer met 'n geweer teen die kop aangehou, my familie uitmekaar geruk, met 'n vriend en vriendin se dood. Pasop wat jy uitspreek, want daar is 'n "bose mag" in daardie land wat mense versmoor, vermoor, verkrag.
Ons het daardie stap geneem omdat ons nie met ons gewete saam sou kon leef as so iets dergliks met een van ons kinders gebeur nie. My ouma het altyd geglo dat 'n mens eers sewe myl in iemand anders se skoene moet stap voordat jy kan oordeel, so asseblief, dink met 'n bietjie meer liefde aan ons wat ook maar net die regte ding probeer doen (hoe lafhartig dit ookal mag wees.)
Ek het as kind Die Stem uitgebulder ..."ek sal lewe ... ek sal sterwe ... vir jou Suid-Afrika." As ek dalk 'n week later gebly het, het ek dalk gesterwe.
Alida Bezuidenhout, Yeppoon, Queensland, Australië
18-jarige neem sy eie lewe ná selfoonoproep
Jan 20 2007 Kaapstad. – Hy het verlede jaar 'n gemiddelde van 99% gehad in matriek, 'n blink toekoms het gewink, maar dié week het die 18-jarige Hannes Swartz selfmoord gepleeg deur van 'n brug te spring.
Hannes, verlede jaar hoofseun van die Hoërskool De Kuilen in Kuilsrivier, het luidens 'n verklaring van sy gesin Dinsdag 'n ontstellende selfoonoproep ontvang terwyl hy by vriende gekuier het, waarna hy "heeltemal onverwags besluit het om sy eie lewe te neem".
Sy gesin wou nie sê van wie die oproep was nie.
Volgens sy gesin het Hannes uitgesien na die begin van sy studies. Hy sou aktuariële wetenskap aan die Universiteit van Stellenbosch studeer het.
Hannes het 6 A's in matriek behaal. Dít ondanks die feit dat hy kort voor die einde van die September-eksamens tifoïedkoors opgedoen het. Volgens sy gesin het die siekte gelei tot ontsteking van sy hartsak, wat vir hom as sportman 'n groot terugslag was.
Hannes word oorleef deur sy ouers, Benno en Marita, twee susters en 'n swaer.
Meisie (11) ontvoer toe man om padaanwysings vra
Jan 20 2007 'n Elfjarige leerling van 'n laerskool in Roodepoort is gisteroggend ontvoer toe sy en haar niggie op pad skool toe was. Sy is ongeveer vier uur later by 'n kerk in Koebergstraat afgelaai.
Die polisie aan die Wes-Rand het later 'n grootskaalse soektog en selfs 'n polisiehelikopter ingespan om na haar ontvoerder, wat die kind onsedelik aangerand het, te soek. Sy was verder ongedeerd en het nadat sy by die kerk afgelaai is, huis toe gegaan, het kapt. Joseph Mogai, polisiewoordvoerder, gesê. "Die man het glo langs hulle stilgehou en padaanwysings gevra. Hy het 'n vuurwapen op hulle gerig. Sy is in die motor ingepluk en die man het met haar weggery en die niggie langs die pad gelos," het 'n ouer van die skool wat nie sy naam genoem wil hê nie, gisteraand aan Beeld gesê. Mogai het dit bevestig en gesê die niggie, wat nege of tien jaar oud is, kon daarin slaag om weg te hardloop. Dit kon nie gisteraand vasgestel word waarom die niggie niemand van die voorval in kennis gestel het nie. Mogai het gesê die man was lank en skraal, in sy twintigs en Afrikaanssprekend. Hy het in 'n rooi Opel Monza gery. "Sy het (nadat sy afgelaai is en huistoe gegaan het) eers haar ma vertel wat gebeur het. "Die ma het die skool gebel wat toe die polisie ontbied het. Die polisie het toe 'n grootskaalse soektog op tou gesit na die verdagte," het Mogai gesê. Die polisie is tans besig om 'n identikit van die aanvaller saam te stel. Die meisie, wat erg getraumatiseerd is, is vir mediese ondersoeke gestuur om die aard van dié aanranding te bepaal. "Die uitslae (van die toetse) is nog nie aan die polisie bekend nie," het Mogoai gesê.
Die polisie het ouers in die omgewing gewaarsku om op die uitkyk te wees vir dié man en die naaste polisiekantoor in kennis te stel as hulle enige inligting oor hom het.
PAC wonder of Mhlahlo dagga rook oor 'einde van misdaad'
20/01/2007 PORT ELIZABETH. – "Rook die LUR dagga?"
Dís wat mnr. Zingisa Mkabile, leier van die PAC in die Oos-Kaap, gister wou weet in reaksie op 'n uitlating van mnr. Thobile Mhlahlo, Oos-Kaapse LUR vir veiligheid en sekuriteit, dat misdaad oor drie en 'n half jaar nie meer gaan bestaan nie.
Mkabile het vir amper twee minute geskaterlag voordat hy dié vraag gevra het en kommentaar kon lewer op Mhlahlo se uitlating.
Volgens hom dink hy daar is nog baie dinge wat gedoen moet word voordat Mhlahlo sulke uitlatings kan maak.
Hy het as voorbeeld genoem dat meer polisiebeamptes aangestel moet word en die huidige polisiebeamptes moet meer ondersteuning ontvang.
"Ons moet almal saamwerk en realistiese doelwitte moet gestel word as ons misdaad wil uitroei.
"Kyk net na die statistieke oor misdaad en die tekort aan polisiebeamptes in die provinsie. Dit vertel 'n ander verhaal," het Mkabile gesê.
Mnr. Maxwell Mhlati, die UDM se provinsiale woordvoerder, wou dadelik weet of Mhlahlo droom.
"Hy droom, want misdaad neem toe.
"Dis onmoontlik dat hy kan sê dat misdaad verby gaan wees.
"Ek vrees vir wat in 2010 gaan gebeur as mense reeds op ons strande verkrag en beroof word."
Mhlati het verder gesê misdaad sal hom bekommer vir solank as wat die regerende party nie die erns van die saak wil sien en aandag daaraan gee nie.
"Mense maak mekaar deesdae sommer links en regs dood," het hy gesê.
Mnr. Bobby Stevenson, DA-woordvoerder oor veiligheid en sekuriteit, het gesê die mense wil nie leë en wilde beloftes oor misdaad hê nie.
"Die mense wil ingelig word oor misdaad in hul gemeenskappe. Die polisie sal die mense se vertroue wen as daadwerklike planne op die tafel gesit word en wanneer hulle ophou om geheimsinnig te wees oor misdaad," het Stevenson gesê.